[{"text_idx": "#000001", "text": "La estraro sur la podio dum la solena inau\u0306guro de la UK."}, {"text_idx": "#000002", "text": "Dum la pasintjara Universala Kongreso en Montrealo la estraro klarigis, ke ne plu okazos la tradicia programero \u201dCentra Oficejo respondas\u201d. Anstatau\u0306 g\u0302i, kaj la aparta programero \u201cLa estraro respondas\u201d, oni enkondukis la programeron \u201dUEA respondas\u201d."}, {"text_idx": "#000003", "text": "En Torino la programero tamen parte farig\u0302is la kutima \u201dLa estraro respondas\u201d, c\u0302ar dum la unua duono de la kunsido pro familiaj devoj forestis la g\u0302enerala direktoro Martin Scha\u0308ffer \u2013 la sola kiu respondus pri Centra Oficejo. Ankau\u0306 post sia reveno li ne donis aparte multajn respondojn."}, {"text_idx": "#000004", "text": "La kunsidon partoprenis c\u0302iuj estraranoj de UEA inkluzive de la nova estrarano Gong Xiaofeng. Respondis al demandoj tamen nur la viraj estraranoj, dum neniu el la du virinoj diris ion ajn."}, {"text_idx": "#000005", "text": "La prezidanto de UEA Duncan Charters referencis al pli frua programero gvidata de iama UEA-prezidanto Humphrey Tonkin \u201dKio farendas?\u201d kaj diris, ke multajn aferojn, kiuj tie estis menciitaj kiel farendaj\u0302oj, UEA jam faras."}, {"text_idx": "#000006", "text": "Inter tiuj lau\u0306 li estas ekzemple virtualaj kunsidoj de la komitato kaj la \u201dmodernigo de la agado\u201d. Jam la plej multaj kunsidoj de la komitato estas virtualaj. Al tio certe intertempe influis la kovimaj limigoj pri vojag\u0302ado. Tamen unu el la kernaj punktoj de tiu modernigo, la nova retejo, ankorau\u0306 ne estas preta, kvankam lau\u0306 Charters jam okazis progresoj tiurilate."}, {"text_idx": "#000007", "text": "En sia komenca resumo Charters atentigis pri la neceso organizi komisionojn, kiuj okupig\u0302u pri diversaj agadkampoj. Tamen pasintece kiam la estraro organizis komisionojn, tio lau\u0306 li fakte kau\u0306zis nur pli da laboro por la estraro pro kunordigado. Se komisionoj estas organizitaj denove, necesas do eviti tion. Charters emfazis, ke c\u0302iu membro de la komitato devus alpreni iun respondecan taskon."}, {"text_idx": "#000008", "text": "Charters menciis ankau\u0306 enketon, kiun UEA sendis al siaj membroj kaj nemembroj kaj rakontis, ke jam venis \u201dbonaj respondoj\u201d. Kelkaj c\u0302eestantoj en la salono tamen ankorau\u0306 ne ricevis la enketilon."}, {"text_idx": "#000012", "text": "Aldone al la g\u0302enerala direktoro kaj la kasisto, kiuj nuntempe administras la financojn, la estraro informis, ke UEA nun trejnas du pliajn personojn por tiu administra tasko. Ne klaris, pri kiuj personoj temas."}, {"text_idx": "#000013", "text": "Al demandoj pri la financa stato de UEA kaj grandaj diferencoj inter bug\u0302etitaj kaj realaj sumoj, Fernando Maia respondis, ke iuj pagoj estis movitaj el unu bug\u0302etero al alia, kio kau\u0306zis grandajn diferencojn kompare al la bug\u0302eto."}, {"text_idx": "#000017", "text": "Alvenis proksimume 50 kandidatig\u0302oj por volontule kaj neoficiale labori por UEA. Nun la g\u0302enerala direktoro analizas la sinproponojn kaj okaze de bezono kaj tau\u0306ga persono, iuj taskoj estos donitaj al ili."}, {"text_idx": "#000021", "text": "La redaktoroj en Rusio lau\u0306 la estraro nun povos ricevi helpon el C\u0302inio, c\u0302ar apud instruado, unu el la taskoj kiujn la estraro donas al la nova c\u0302ina estrarano Gong Xiaofeng, estas kontaktoj kun la revuo Esperanto. S\u0302i mem tamen nenion komentis pri la afero. La redaktoroj de la revuo Esperanto ne c\u0302eestis."}, {"text_idx": "#000026", "text": "Iu kongresano atentigis ke eventuale la respondeculoj de landaj asocioj ne scias pri siaj devoj, kaj scivolis, c\u0302u ekzistas listo de taskoj, kiujn landaj asocioj devas plenumi rilate al UEA. Klara respondo ne venis."}, {"text_idx": "#000028", "text": "Antau\u0306e c\u0302iuj individuaj membroj de UEA ricevis c\u0302iujare minimume presitan gvidlibron pri la Esperanto-movado. G\u0302i kaj la Jarlibro estis nuligitaj sen diskuto en 2018, kaj de tiam dau\u0306ras la diskutoj pri eventuala almanako, kiu povus ilin anstatau\u0306i."}, {"text_idx": "#000030", "text": "Dum la programero okazis ankau\u0306 vigla diskuto pri la vizaj problemoj, kiujn iuj kongresanoj spertas kaj pri la ebloj kiel UEA povus helpi en tio."}, {"text_idx": "#000036", "text": "Mi partoprenis la kunvenon. Min aparte impresis tre forte Fernando Maia, kiu respondis ofte, klare kaj klarige.Li evidente tre bone enkapigis diversajn detalojn pri la funckiado de UEA, tiel ke eblis al li respondi, ekzemple, ke respondon al aparta demando oni trovos en noto X de iu raporto. Tion li faris c\u0302iam bonhumore."}, {"text_idx": "#000037", "text": "Estas juste precizigi, ke la malc\u0302eesto de Martin Scha\u0308ffer ne estis antau\u0306vidita: ne temis pri \u00abfamiliaj devoj\u00bb kiel metado surstraten de la rubujoj, kiujn li devus fari pli frue, sed urg\u0302a problemo spertata de la filino c\u0302e la infana kongreseto. Estas vere, ke li malmulte respondis post sia reveno, sed jam Fernando Maia donis plenajn respondojn pli frue, kaj unu-du oni konservis por la reveno de la direktoro, c\u0302ar pli-bone respondu al tiuj li. Post lia reveno ne levig\u0302is plia demando, kiun li pli bone ol iu alia respondu, kaj tial li ne dirus multon."}, {"text_idx": "#000039", "text": "Respondis tiuj, kiuj pli bone respondu al aparta demando, c\u0302ar temas pri ties respondeco, scioj, kapabloj, ktp. Pro tio, ankau\u0306 kelkaj el la viroj apenau\u0306 parolis. Ne estis tiel, kiel oni povus supozi senkuntekste, ke la virinoj estas silentaj kaj fonaj membroj de knabo-klubo. Plej ofte parolis Duncan Charters kaj respondis Fernando Maia."}, {"text_idx": "#000050", "text": "La redaktoroj de la revuo Esperanto ne c\u0302eestis."}, {"text_idx": "#000054", "text": "Mankas granda kunteksto c\u0302i tie. Ne estas tiel, ke la demandinto malkovrigis ion kas\u0302itan, kaj Fernando Maia poste donis respondon iom nekontentigan. Li respondis informante tre trankvile, ke oni jam raportis pri tio/respondis al la sama demando en antau\u0306a publika kunsido, kaj ke en koncerna raporto oni aldonis plurajn notojn por klarigi, kio okazis. Li ec\u0302 indikis la numeron de la noto, kaj poste detaligis."}, {"text_idx": "#000061", "text": "Mi dankas al Tim ke li montris la kuntekston de la respondoj, kio ne c\u0302iam estis klara en la originala raporto. Min mirigas (nu, fakte ne) ke pluraj voc\u0302donis kun fingro malsupren, c\u0302ar mi partoprenis la kunsidon kaj Tim akurate priskribis tiun kuntekston.\nMi aldonu kiel plia ekzemplo ke la informo pri la 28 homoj kiuj ne volis alig\u0302i senpage rilatis al analizado de la kau\u0306zoj de nealig\u0302o: en antau\u0306a kunveno oni estis sugestinta malaltigi la kotizojn kaj la estraro volis montri ke ne tiu estas la problemo.\nMi eliris el la kunveno kun la sento ke la estraro akurate respondis, ne evitis au\u0306 manipulis la respondojn kaj ne kas\u0302is la problemojn kiam oni devis agnoski ke ili ekzistas."}, {"text_idx": "#000063", "text": "tio signifus ke almenau jam dum du jaro Luis Obando havas aliron al librotenado de UEA sen ke membroj estis informitaj pri tio? Chu vi certas? La kongreson cheestas la kasisto de UEA, chu estis informo kial li ne partoprenis la programeron. Dum la programeron \u201cCO respondas\u201d estis loko ankau por kasisto de UEA. Li povus nun la plej adekvate respondipri tiun demandon. Kaj dankegon por viva raporto."}, {"text_idx": "#000065", "text": "En Lillo UEA havis direktoron. La direktorino de UEA iam ja foriris de UK-kunveno, sed ne de la podio, c\u0302ar en tiu kunveno s\u0302i estis nur partoprenanto, s\u0302i sidis en la publiko. Aldone, s\u0302i foriris post la planita fino de la kunveno, kaj la kialo estis ke s\u0302i havis kunsidon, kiun s\u0302i devis c\u0302eesti."}, {"text_idx": "#000068", "text": "Oni kompreneble povas kaj ec\u0302 devas kritiki la estraron de UEA, simile kiel oni povas kritiki la demokratie elektitan registaron de iu lando. Ekzistas tamen unu diferenco, iom g\u0302ena por ni c\u0302iuj: la estraranoj de UEA ne venkis siajn konkurantojn en ekscita balotado, sed estas tiuj malmultaj homoj, kiuj entute konsentis farig\u0302i estraranoj. La prezidanto de la elekta komisiono parolis pri la malfacileco trovi estraranojn, kaj nun oni havas malfacilaj\u0302ojn trovi membrojn ec\u0302 por la elekta komisiono mem! Tio signifas, ke nenie sin kas\u0302as iuj pli kompetentaj estraranoj, kiujn la nunaj forpus\u0302is \u2013 au\u0306 se jes, estus jam tempo, ke ili sin anoncu kaj komencu kampanjon por esti elektitaj al la sekva estraro. Tial mi diras, ke ni havas g\u0302uste tian estraron, kian ni meritas, kaj tio c\u0302i-foje ne estas nura trivita diraj\u0302o, sed mi vere celas tion."}, {"text_idx": "#000070", "text": "Tio certe dependas de tio, pri kiuj funkcioj de CO oni parolas. Partopreninte la organizadon de la UK en Lahtio, mi rimarkis en Torino, ke la kongresa fako de UEA povas doni multe pli vastan subtenon al la organizantoj ol povis siatempe doni KKS kaj CO, kvankam ili estis tre kompetentaj. La iama KKS Diccon Masterman diris en Torino, ke UEA havas nun kvar personojn por fari tion, kion li devis iam fari sola \u2013 sed tio ne estas tute vera, c\u0302ar aperis ankau\u0306 novaj aferoj, kiel la enreta sendo de multaj programeroj, kaj la entelefona kongresa apo, kiu almenau\u0306 por mi tute flankenpus\u0302is la kongresan libron (mi preskau\u0306 ne malfermis g\u0302in). Entute c\u0302iuj teh\u0302nikaj\u0302oj funkciis klare pli bone kaj pli subtenate ol en Lahtio. Aliflanke, al la libroservo klare mankas konstanta solvo \u2013 g\u0302i funkciis sur provizora bazo, sed ja funkciis same bone kiel antau\u0306e. C\u0302iuj aferoj kun la kasisto de UEA iris por mi glate kaj mi ricevis rapidan helpon ec\u0302 en malgrandaj aferoj. MI tute ne havis la senton, ke la \u201cestraro devas fari c\u0302ion mem\u201d. Jes, ni scias, ke ne plu estas/estos domo en Roterdamo, kie kune sidas oficistoj, sed multaj el ni spertis similajn aferojn en niaj propraj laborejoj."}, {"text_idx": "#000073", "text": "Per tiu frazo mi ne celis farendaj\u0302ojn dum la kongresa semajno sed la estrar(an)an laboron tra la tuta jaro kaj la subtenon-kunlaboron de la CO bezonatan en ilia realigo."}]